GLOW รอคำชี้ขาดอนุญาโตฯวันสิ้นสุดสัญญาขายไฟ ยันพร้อมปฏิบัติตามอย่างเคร่งครัด!
GLOW รอคำชี้ขาดอนุญาโตฯวันสิ้นสุดสัญญาขายไฟ ยันพร้อมปฏิบัติตามอย่างเคร่งครัด!
15 มิ.ย. 2561

บริษัท โกลว์ พลังงาน จำกัด (มหาชน) หรือ GLOW แจ้งข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) กรณีมีการรายงานข่าวขายไฟเถื่อนนั้น ว่า ข่าวดังกล่าวเป็นการกล่าวหาและบิดเบือนข้อเท็จจริง โดยบริษัทได้เปิดเผยข้อมูลตามหลักเกณฑ์ไว้ในเอกสาร 56-1 สำหรับปี 60 และยังไม่มีการเปลี่ยนแปลงในเรื่องดังกล่าวอย่างมีนัยสำคัญ
ทั้งนี้ ข้อกล่าวหาดังกล่าวเกี่ยวข้องกับสัญญาซื้อขายไฟฟ้าของโรงไฟฟ้าระยะที่ 2 โครงการ 1 ของบริษัท (โครงการ)
โดยโรงไฟฟ้าของบริษัทยังคงจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ตามข้อตกลง และแนวทางตามกฎหมายและกฎระเบียบที่เกี่ยวข้อง เนื่องจากโครงการนี้เป็น 1 ใน 25 โครงการที่มีรายชื่ออยู่ในเอกสารนำเสนอและได้รับอนุมัติจากคณะกรรมการนโยบายพลังงานแห่งชาติ (กพช.) เมื่อวันที่ 30 พฤษภาคม 2559
ขณะที่ข้อเท็จจริง คือ กฟผ. และบริษัทมีความเห็นแตกต่างกันในเรื่องวันสิ้นสุดอายุสัญญาซึ้อขายไฟฟ้าของโครงการ ซึ่งอยู่ในระหว่างกระบวนการพิจารณาของอนุญาโตตุลาการ ซึ่งเป็นไปตามข้อกำหนดในสัญญาซื้อขายไฟฟ้า และหากได้คำชี้ขาดจากอนุญาโตตุลาการเป็นอย่างใด บริษัทพร้อมที่จะปฏิบัติตามคำชี้ขาดอย่างเคร่งครัด ดังเช่นที่บริษัทถือปฏิบัติตามกฎหมายและข้อบังคับอย่างเคร่งครัดดลอดมา